Davlat notarial idoralari va idoraviy notarial arxivlar faoliyatini moliyalashtirish tartibi to‘g‘risidagi nizomni tasdiqlash haqida

O‘zbekiston Respublikasining “Notariat to‘g‘risida”gi Qonuni va Vazirlar Mahkamasining 2020-yil 16-martdagi 156-son “Nodavlat notarial faoliyatni tartibga soluvchi normativ-huquqiy hujjatlarni tasdiqlash to‘g‘risida”gi qaroriga muvofiq O‘zbekiston Respublikasi Adliya vazirligi, Mehnat va aholini ijtimoiy muhofaza qilish vazirligi hamda Moliya vazirligi qaror qiladi:
 1. Davlat notarial idoralari va idoraviy notarial arxivlar faoliyatini moliyalashtirish tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Adliya vazirligi, Mehnat va aholini ijtimoiy muhofaza qilish vazirligi hamda Moliya vazirligining 2003-yil 1-fevraldagi 07-26, 01/367, 29-sonli “Davlat notarial idoralari faoliyatini moliyalashtirish tartibi to‘g‘risidagi nizomni tasdiqlash haqida”gi qarori (ro‘yxat raqami 1214, 2003-yil 1-fevral) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2003-yil, 3-son) o‘z kuchini yo‘qotgan deb hisoblansin.
 3. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasining “Notariat to‘g‘risida”gi Qonuni va Vazirlar Mahkamasining 2020-yil 16-martdagi 156-son “Nodavlat notarial faoliyatni tartibga soluvchi normativ-huquqiy hujjatlarni tasdiqlash to‘g‘risida”gi qaroriga muvofiq davlat notarial idoralari (bundan keyingi o‘rinlarda notarial idora deb yuritiladi) hamda Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari huzuridagi idoraviy notarial arxivlar (bundan keyingi o‘rinlarda notarial arxivlar deb yuritiladi) faoliyatini moliyalashtirish hamda ularning moddiy-texnik bazasini mustahkamlash tartibini belgilaydi.
 1. Notarial idoralar va notarial arxivlar faoliyatini moliyalashtirish manbalari bo‘lib:
 notarial harakatlarni amalga oshirganlik uchun notariuslar tomonidan undiriladigan davlat boji summasidan 16 foiz miqdoridagi ajratmalar;
 notarial idoralar tomonidan huquqiy va texnik tusdagi qo‘shimcha harakatlar (xizmatlar) ko‘rsatilganligi uchun tushumlar;
 gerb yig‘imidan tushadigan mablag‘larning 50 foizi;
 Budjetdan tashqari Adliya organlari va muassasalarini rivojlantirish jamg‘armasi mablag‘lari hisoblanadi.
 2. O‘zbekiston Respublikasi Adliya vazirligi notarial harakatlarni amalga oshirganlik uchun undiriladigan davlat bojlari summasining hududiy adliya organlarining shaxsiy g‘azna hisobvaraqlariga tushadigan 10 foizi miqdoridagi mablag‘larining bir qismini (bundan keyingi o‘rinlarda jamlangan mablag‘lar deb yuritiladi) notarial idoralar va notarial arxivlar faoliyatini takomillashtirish tadbirlarini moliyalashtirishga, shuningdek ayrim mintaqalarning notarial idoralari va notarial arxivlarini saqlash uchun o‘z mablag‘larining yetishmagan qismini qoplashga maqsadli yo‘naltirgan holda jamlash huquqiga ega.
 Jamlangan mablag‘larning miqdori O‘zbekiston Respublikasi adliya vazirining alohida buyruqlari bilan aniqlanadi va mazkur bandning birinchi xatboshisida ko‘rsatilgan xarajatlarni moliyalashtirish ehtiyojidan oshib ketmasligi lozim.
 3. Notarial idoralar va notarial arxivlarning faoliyatini amalga oshirish bilan bog‘liq bo‘lgan daromadlar va xarajatlar tushumining hisobi tegishli hududiy adliya organlari tomonidan amalga oshiriladi.
 4. Quyidagilar tuziladi, tasdiqlanadi va ro‘yxatdan o‘tkaziladi:
 Qoraqalpog‘iston Respublikasi, viloyatlar va Toshkent shahri bo‘yicha alohida daromadlar va xarajatlar smetalari (bundan keyingi o‘rinlarda hududiy smetalar deb yuritiladi) — notarial idoralar va notarial arxivlarni saqlash uchun smeta;
 O‘zbekiston Respublikasi Adliya vazirligi markaziy apparati daromadlari va xarajatlari smetasi (bundan keyingi o‘rinlarda markaziy apparat smetasi deb yuritiladi) — notarial idoralar va notarial arxivlar faoliyatini takomillashtirish tadbirlarini moliyalashtirish, shuningdek notarial idoralar va notarial arxivlar ta’minoti uchun ayrim mintaqalar mablag‘larining yetishmagan qismini qoplash uchun smeta;
 daromadlar va xarajatlarning jamlama smetasi — hududiy smetalar va markaziy apparat smetasini o‘z ichiga oluvchi smeta.
 5. Rejalashtirilayotgan yil uchun daromadlar hajmini aniqlashda rejalashtirilayotgan yil boshiga mablag‘lar qoldig‘i va oxirgi ikki yildagi tushumlarning dinamikasidan kelib chiqqan holda tushishi kutilayotgan tushumlarning hajmi hisobga olinadi.
 Smetaning daromad qismi:
 hududiy smetalar bo‘yicha — notarial harakatlarni amalga oshirganlik uchun notariuslar tomonidan undiriladigan davlat boji summasidan 10 foiz miqdoridagi ajratmalar, budjetdan tashqari Adliya organlari va muassasalarini rivojlantirish jamg‘armasidan ajratiladigan mablag‘lar, notarial idoralar tomonidan huquqiy va texnik tusdagi qo‘shimcha harakatlar (xizmatlar) ko‘rsatilganligi uchun tushumlar hisobiga;
 markaziy apparat smetasi bo‘yicha — notarial harakatlarni amalga oshirganlik uchun undiriladigan davlat bojlari summasining hududiy adliya organlarining shaxsiy g‘azna hisobvaraqlariga tushadigan 10 foizi miqdoridagi mablag‘larining O‘zbekiston Respublikasi Adliya vazirligida jamlanadigan mablag‘lar qismi, shuningdek gerb yig‘imidan tushadigan mablag‘larning 50 foizi hamda budjetdan tashqari Adliya organlari va muassasalarini rivojlantirish jamg‘armasidan ajratiladigan mablag‘lar hisobiga shakllantiriladi.
 Budjetdan tashqari Adliya organlari va muassasalarini rivojlantirish jamg‘armasining mablag‘lari mazkur Nizomning 1-bandi ikkinchi, uchinchi va to‘rtinchi xatboshilarida ko‘rsatilgan manbalar bo‘yicha tushadigan mablag‘lar yetishmagandagina O‘zbekiston Respublikasi Adliya vazirligi tomonidan har yili tasdiqlanadigan Notarial idoralar va notarial arxivlarni rivojlantirish dasturini (bundan keyingi o‘rinlarda Dastur deb yuritiladi) amalga oshirishga ajratiladi.
 6. Har bir smetaning xarajat qismi O‘zbekiston Respublikasi Davlat budjeti xarajatlari tasnifiga muvofiq moddalar bo‘yicha xarajatlarning to‘liq izohi va ular yuzasidan hisob-kitoblar va tasdiqlangan shtat jadvali ilova qilingan holda xarajatlar guruhlari bo‘yicha tuziladi.
 Shtat jadvallari:
 qonunchilik hujjatlariga muvofiq O‘zbekiston Respublikasi adliya vaziri tomonidan tasdiqlangan notarial idoralar notariuslari va boshqa xodimlari lavozimlari soni doirasida har bir notarial idora kesimida;
 O‘zbekiston Respublikasi Moliya vazirligi bilan kelishilgan holda O‘zbekiston Respublikasi adliya vaziri tomonidan tasdiqlanadigan notarial arxivlar xodimlari soni doirasida har bir notarial arxiv kesimida tasdiqlanadi.
 7. Hududiy adliya organlari rahbarlari tasdiqlangan notarial idoralar notariuslari va notarial idoralar va notarial arxivlarning boshqa xodimlari lavozimlari soni doirasida shtat jadvallarini tasdiqlaydi, shuningdek, hududiy smetalarni tuzadi va imzolaydi hamda ularni O‘zbekiston Respublikasi Adliya vazirligiga taqdim etadi.
 O‘zbekiston Respublikasi Adliya vazirligi hududiy smetalar va markaziy apparati smetasini, shuningdek, daromadlar va xarajatlarning jamlama smetasini tasdiqlaydi hamda ularni budjet smetalari xarajatlari uchun belgilangan muddatlarda O‘zbekiston Respublikasi Moliya vazirligiga ro‘yxatdan o‘tkazish uchun taqdim etadi.
 8. Hududiy adliya organlari va O‘zbekiston Respublikasi Adliya vazirligi markaziy apparatining shaxsiy g‘azna hisobvaraqlariga kelib tushadigan tushumlar hajmidan kelib chiqib, hududiy smetalarga, markaziy apparat smetasiga hamda daromadlar va xarajatlarning jamlama smetasiga O‘zbekiston Respublikasi Moliya vazirligida belgilangan tartibda ro‘yxatdan o‘tkazgan xolda o‘zgartirishlar kiritilishi mumkin.
 9. Mazkur Nizomning 1-bandida nazarda tutilgan mablag‘lar notarial idoralar va notarial arxivlarning joriy saqlash, moddiy-texnik bazasini mustahkamlash va O‘zbekiston Respublikasi Vazirlar Mahkamasining 2020-yil 16-martdagi 156-son “Nodavlat notarial faoliyatni tartibga soluvchi normativ-huquqiy hujjatlarni tasdiqlash to‘g‘risida”gi qarorida nazarda tutilgan chora-tadbirlarni amalga oshirish bo‘yicha xarajatlarni moliyalashtirishga yo‘naltiriladi.
 10. Quyidagilar:
 a) mazkur Nizomning 1-bandi ikkinchi xatboshisida ko‘rsatilgan mablag‘lar, O‘zbekiston Respublikasi Adliya vazirligida jamlanadigan mablag‘larni o‘z ichiga olgan holda, notarial idoralar va notarial arxivlarning quyidagi xarajatlarini qoplash uchun yo‘naltiriladi:
 mazkur Nizomning 12 va 13-bandlariga muvofiq xodimlar mehnatiga haq to‘lashning amaldagi shartlari bilan nazarda tutilgan to‘lovlarga, ish beruvchilarning to‘lovlarini o‘z ichiga olgan holda;
 kommunal-ekspluatatsion va joriy saqlash bo‘yicha boshqa xizmatlar xarajatlarini (kommunal xizmatlar, aloqa xizmati, binolar ijarasi, kanselyariya va idora anjomlarini sotib olish, texnikani ta’mirlash va xizmat ko‘rsatish, arxivga ishlov berish va boshqa xarajatlarni) qoplashga;
 Dasturga muvofiq moddiy-texnik bazani (orgtexnika vositalari bilan ta’minlash, kompyuterlashtirish, boshqa texnik vositalarni sotib olish, notarial idoralar binolarini qurish va ta’mirlash hamda boshqalar) mustahkamlashga;
 xodimlarning kasbiy mahoratlarini oshirishi bilan bog‘liq xizmat safari xarajatlarini qoplashga;
 notarial idoralar va notarial arxivlar faoliyatini yaxshilashga yo‘naltirilgan (seminarlar, konferensiyalar va boshqa tadbirlarni o‘tkazish) boshqa chora-tadbirlarga;
 Mazkur Nizomning 1-bandi ikkinchi xatboshisida ko‘rsatilgan mablag‘lar O‘zbekiston Respublikasi adliya vaziri tomonidan O‘zbekiston Respublikasi Moliya vazirligi bilan kelishilgan holda budjetdan tashqari Adliya organlari va muassasalarini rivojlantirish jamg‘armasining daromadlari va xarajatlari o‘rtasidagi salbiy tafovutni qoplashga yo‘naltirilishi mumkin.
 b) mazkur Nizomning 1-bandi uchinchi xatboshisida ko‘rsatilgan mablag‘lar quyidagi xarajatlarni qoplash uchun yo‘naltiriladi: 
 xodimlarning lavozim maoshlariga har oylik shaxsiy ustama o‘rnatish, ularni mukofotlash, qimmatbaho sovg‘alar bilan rag‘batlantirish va ularga moddiy yordam ko‘rsatishga, ish beruvchilarning to‘lovlarini o‘z ichiga olgan holda; 
 kommunal-ekspluatatsion va joriy saqlash bo‘yicha boshqa xizmatlar xarajatlarini (kommunal xizmatlar, aloqa xizmati, binolar ijarasi, kanselyariya va idora anjomlarini sotib olish, texnikani ta’mirlash va xizmat ko‘rsatish, arxivga ishlov berish “Notarius” avtomatlashtirilgan axborot tizimi”ni yuritish, texnik jihatdan saqlab turish va modernizatsiya qilish va boshqa xarajatlarni) qoplashga; 
 notarial idoralar va notarial arxivlar faoliyatini yaxshilashga yo‘naltirilgan (seminarlar, konferensiyalar va boshqa tadbirlarni o‘tkazish) chora-tadbirlarga;
 v) mazkur Nizomning 1-bandi to‘rtinchi xatboshisida ko‘rsatilgan mablag‘lar Dasturga muvofiq gerbli blankalar tayyorlashga hamda boshqa shaxsga berish taqiqlangan va xatlab qo‘yilgan avtomototransport vositalari to‘g‘risidagi elektron ma’lumotlar bankini yaratishga, shuningdek adliya organlari va muassasalarining moddiy-texnik bazasini mustahkamlash va xodimlarini moddiy rag‘batlantirish tadbirlariga maqsadli tartibda sarflanadi.
 11. Jamlangan mablag‘lar hisobiga notarial idoralar va notarial arxivlarni saqlash uchun mablag‘lar har yili tasdiqlanadigan hududiy smetalarda nazarda tutish yoki yil davomida markaziy apparat smetasida nazarda tutilgan mablag‘lar hisobiga ajratilishi mumkin.
 12. Notarial idoralar xodimlari mehnatiga haq to‘lash:
 O‘zbekiston Respublikasi Vazirlar Mahkamasining 1996-yil 12-apreldagi 147-son “Davlat hokimiyati va boshqaruvi organlari, sud organlari va notarial idoralar xodimlari mehnatiga haq to‘lashning tarif setkasini joriy etish to‘g‘risida”gi qarori bilan belgilangan xodimlarning lavozim maoshlari;
 O‘zbekiston Respublikasi Vazirlar Mahkamasining 1997-yil 3-iyuldagi 339-son “Davlat xizmatchilarining lavozim maoshlariga yigirma foizli ustama haq belgilash to‘g‘risida”gi qaroriga muvofiq lavozim maoshlariga 20 foiz miqdoridagi ustamalar;
 O‘zbekiston Respublikasi Vazirlar Mahkamamning 1993-yil 9-iyuldagi 343-son “O‘zbekiston Respublikasi sudyalarini, prokuratura va adliya organlari xodimlarini ijtimoiy himoya qilishni kuchaytirish to‘g‘risida”gi qaroriga muvofiq daraja unvonlari va ko‘p yil ishlaganlik uchun lavozim maoshlariga qo‘shimcha va ustamalar;
 O‘zbekiston Respublikasi Vazirlar Mahkamasining 1996-yil 12-apreldagi 147-son “Davlat hokimiyati va boshqaruvi organlari, sud organlari va notarial idoralar xodimlari mehnatiga haq to‘lashning tarif setkasini joriy etish to‘g‘risida”gi qarori va “Budjet muassasalari va tashkilotlari xodimlarini moddiy rag‘batlantirish maxsus fondi to‘g‘risida”gi nizom (ro‘yxat raqami 177, 1995-yil 20-sentabr) bilan nazarda tutilgan moddiy rag‘batlantirishdan tashkil topadi.
 13. Notarial arxivlar xodimlarining mehnatiga haq to‘lash quyidagilardan:
 lavozim maoshlardan — O‘zbekiston Respublikasi Vazirlar Mahkamasining 1996-yil 12-apreldagi 147-son “Davlat hokimiyati va boshqaruvi organlari, sud organlari va notarial idoralar xodimlari mehnatiga haq to‘lashning tarif setkasini joriy etish to‘g‘risida”gi qarorining 25a-ilovasiga muvofiq arxiv mudiri uchun, 24-ilovasiga muvofiq arxivarius uchun;
 O‘zbekiston Respublikasi Vazirlar Mahkamasining 1997-yil 3-iyuldagi 339-son “Davlat xizmatchilarining lavozim maoshlariga yigirma foizli ustama haq belgilash to‘g‘risida”gi qaroriga muvofiq lavozim maoshlariga 20 foiz miqdoridagi ustamalardan;
 O‘zbekiston Respublikasi Vazirlar Mahkamasining 1996-yil 12-apreldagi 147-son “Davlat hokimiyati va boshqaruvi organlari, sud organlari va notarial idoralar xodimlari mehnatiga haq to‘lashning tarif setkasini joriy etish to‘g‘risida”gi qarori va “Budjet muassasalari va tashkilotlari xodimlarini moddiy rag‘batlantirish maxsus fondi to‘g‘risida”gi nizom (ro‘yxat raqami 177, 1995-yil 20-sentabr) bilan nazarda tutilgan moddiy rag‘batlantirishdan tashkil topadi.
 14. Mazkur Nizomning 1-bandi uchinchi xatboshisida ko‘rsatilgan mablag‘lar hisobidan notarial idoralar va notarial arxivlar xodimlarini (bundan keyingi o‘rinlarda xodimlar deb yuritiladi) moddiy rag‘batlantirish bajariladigan ishlarning sifatini yaxshilash manfaatdorlikni oshirishga xizmat qiladi va quyidagi shakllarda amalga oshiriladi:
 lavozim maoshlarga har oylik shaxsiy ustama o‘rnatish;
 mukofotlash;
 qimmatbaho sovg‘alar bilan rag‘batlantirish;
 moddiy yordam ko‘rsatish.
 15. Lavozim maoshlariga har oylik shaxsiy ustama o‘rnatish xodimlar tomonidan xizmat vazifalarini tashabbuskorlik va vijdonan bajarishni rag‘batlantirish maqsadida amalga oshiriladi.
 17. Xodimlarning lavozim maoshlariga har oylik shaxsiy ustamalar notarial idoralarda yoki idoraviy notarial arxivlarda uch oydan kam bo‘lmagan ish stajiga ega bo‘lgan taqdirda o‘rnatiladi.
 20. Notarial idora xodimlarining lavozim maoshlariga har oylik shaxsiy ustamalar o‘rnatishga O‘zbekiston Respublikasi adliya vazirining buyrug‘iga asosan pulli xizmatlar va notariuslar tomonidan huquqiy va texnik tusdagi qo‘shimcha harakatlarni amalga oshirishdan kelib tushadigan mablag‘larning 80 foizigacha miqdordagi qismi ajratiladi.
 Ajratilgan mablag‘larni notarius va unga biriktirilgan xodimlar o‘rtasida taqsimlash notariusning taklifiga asosan amalga oshiriladi.
 Notarius taklif kiritishda xodimning mehnat va ijro intizomiga rioya qilishi hamda uning mehnat samaradorligini inobatga olishi lozim.
 Ushbu mezonlarga asoslangan taklif notarius tomonidan tasdiqlanib, tegishli hududiy adliya organiga taqdim etiladi.
 Hududiy adliya organi rahbari yoki uning o‘rinbosari tomonidan taklif ko‘rib chiqiladi hamda moliya-iqtisod bo‘limiga tegishli ko‘rsatma beriladi.
 Notarial arxiv xodimlarining lavozim maoshlariga har oylik shaxsiy ustamalar ular lavozim maoshlarining 200 foizidan ko‘p bo‘lmagan miqdorida belgilanadi.
 21. Xodimlarning lavozim maoshlariga har oylik shaxsiy ustamalar hisobot oyi yakuni natijasi bo‘yicha hududiy adliya organlari rahbarlarining buyruqlari bilan o‘rnatiladi.
 22. Mukofotlash davriy va bir martalik shaklda amalga oshiriladi.
 Davriy mukofotlash har bir chorak yakunlari bo‘yicha amalga oshiriladi hamda ish natijalari, haqiqatda ishlagan vaqt, notariat institutini takomillashtirishda qatnashishga bog‘liq va eng ko‘p miqdorlar bilan chegaralanmaydi.
 Bir martalik mukofotlanish va qimmatbaho sovg‘alar bilan rag‘batlantirilish notarial idoralarda va notarial arxivlarda uzoq yillar ishlagan xodimlarga, avval ishlaganlarni hisobga olgan xolda (intizomsizlik va xizmat xatti-harakatlari uchun ishdan bo‘shatilganlar bundan mustasno) yubiley sanalari (50, 60, 70 yosh va shu kabi), nafaqaga chiqish, korrupsiyaga oid huquqbuzarlik faktlari haqida xabar berish, bekamu ko‘st uzoq mehnat faoliyati munosabati bilan amalga oshiriladi.
 23. Qo‘shimcha moddiy yordam:
 bola tug‘ilganda;
 xodim oila qurganda;
 xodim yoki uning yaqin qarindoshlari (ota-onasi, eri (xotini), bolasi) vafot etganda;
 xodim kasal bo‘lganda ko‘rsatilishi mumkin.
 Xodim vafot etganda moddiy yordam uning xotiniga (eriga) yoki voyaga yetmagan bolalariga yoxud voyaga yetmagan bolalarning vasiylariga (saqlab oluvchilariga), agar xodim oila qurmagan bo‘lsa, ota-onasiga to‘lanadi.
 Moddiy yordamni to‘lash va uning miqdori xodimda intizomiy jazoning borligiga bog‘liq emas.
 Xodimga bir yilda haqiqatda to‘lanadigan moddiy yordamning cheklangan miqdori eng kam oylik ish haqining o‘n baravaridan oshmasligi lozim (ushbu bandning to‘rtinchi xatboshisida nazarda tutilgan holatlar bundan mustasno).
 24. Xodimlarni mukofotlash, qimmatbaho sovg‘alar bilan rag‘batlantirish va ularga moddiy yordam ko‘rsatish hududiy adliya organlari rahbarlarining buyruqlariga muvofiq:
 hududiy adliya organlari rahbarlari o‘rinbosarlarining takliflari bo‘yicha — notariuslar va notarial arxivlarning xodimlariga;
 katta notariuslarning (notariuslarning) takliflari bo‘yicha — notarial idoralarning boshqa xodimlariga nisbatan amalga oshiriladi.
 25. Notarial idoralar va notarial arxivlarning daromadlar va xarajatlari hisobi belgilangan tartibda O‘zbekiston Respublikasi Moliya vazirligining G‘aznachiligi va uning hududiy bo‘linmalari orqali O‘zbekiston Respublikasi Adliya vazirligi markaziy buxgalteriyasi va hududiy adliya organlarining buxgalteriyalari tomonidan amalga oshiriladi.
 26. Hududiy adliya organlarining g‘aznachilik hisob raqamlarida jamlangan mablag‘lardan foydalanish haqida hisobotlar hisobot choragidan keyingi oyning 10 sanasigacha belgilangan tartibda O‘zbekiston Respublikasi Adliya vazirligiga taqdim etiladi.
 27. Hududiy adliya organlarining hisobotlari O‘zbekiston Respublikasining Adliya vazirligining markaziy buxgalteriyasida umumlashtiriladi va har chorakda, buxgalteriya hisobotlarini taqdim etish uchun belgilangan shakl va muddatlarda O‘zbekiston Respublikasi Adliya vazirligi tomonidan O‘zbekiston Respublikasi Moliya vazirligiga tarmoq va shtatlar bo‘yicha rejaning bajarilishi yuzasidan hamda notarial idoralar va notarial arxivlarni moliyalashtirish uchun tushgan va yo‘naltirilgan mablag‘lar bo‘yicha daromadlar va xarajatlar smetasining ijrosi haqida hisobot taqdim etiladi.
 28. Mablag‘larning maqsadli ishlatilishi ustidan nazorat O‘zbekiston Respublikasi Adliya vazirligi va Moliya vazirligi tomonidan amalga oshiriladi.
 29. Mazkur Nizom talablarini buzishda aybdor bo‘lgan shaxslar qonunchilik hujjatlariga muvofiq javobgarlikka tortiladi.